IMT Atlantik

IMT Atlantik (tam adı: Bretan – Pei-de-la-Luar Mədənçilik-Telekommunikasiya Atlantik Ali Milli Məktəbi) Fransanın aparıcı mühəndislik ali məktəblərindən (fransızca: grandes écoles) biridir. 

2017-ci ildə Nant Ali Mədənçilik Milli Məktəbinin və Bretan Ali Telekommunikasiya Milli Məktəbinin birləşməsi ilə yenidən təşkil olunmuşdur. Üç kampusdan ibarətdir: Brest, Nant, Ren. Məktəb Mədənçilik-Telekommunikasiya İnstitunun tərkibindədir.

IMT Atlantik tətbiqi riyaziyyat, telekommunikasiya və enerji sahələrində ixtisaslaşmış unikal ümumi mühəndislik diplomu təklif edir.

Fransada "grande école" universitetlərdən daha nüfuzlu hesab edilən ali təhsil müəssisələridir və onlara qəbul universitetlərdən fərqli olaraq çox selektivdir.

Abituriyentlər mühəndislik məktəbinə daxil olmaq üçün ilk öncə ali məktəblərə hazırlıq siniflərini (fransızca: classes prépas) bitirməli, daha sonra isə Mədənçilik-Körpüsalma xətti üzrə nəzərdə tutulan ümumi müsabiqədə iştirak etməli və qəbul imtahanında nəticə göstərməlidir.

IMT Atlantik Fransa Politexnik Məktəbinin tətbiqi təhsil ocaqlarından biridir.

Kiçik kontigentinə (2000-dən az tələbə) baxmayaraq, universitet həm yerli, həm də beynəlxalq reytinqlərdə daim yüksək yerlərdədir.

 Tarixi 
Bretan Telekommunikasiya Ali Milli Məktəbi, səs-küylü rabitə kanalı üzərindən rəqəmsal məlumat ötürülməsi zamanı baş verən səhvləri düzəltməyə qadir olan paralel birləşdirilmiş sistematik kod olan turbo kodun ixtirası ilə məşhurdur. 

2012-ci ildə Mədənçilik-Telekommunikasiya İnstitutu yaradıldı. Nant Mədənçilik və Bretan Telekommunikasiya Ali Məktəblərinin yeni yaradılan institutun tərkibinə qatılması 2014-cü ildə nəzərdə tutulurdu. Birləşmə hər iki məktəb tərəfindən 24 mart 2015-ci ildə razılaşdırıldı.

Yeni qurum 1 yanvar 2017-ci ildə fəaliyyətə başlayıb.

2 fevral 2017-ci ildə IMT Atlantik və Bretan Qabaqcıl Texnologiyalar Milli Məktəbinin direktorları Müdafiə naziri Jan-İv Le Drianın iştirakı ilə iki qurum arasında tərəfdaşlıq müqaviləsi imzaladılar. Saziş qısa və orta müddətdə təlim, tədqiqat, innovasiya və beynəlmiləlləşmə sahələrində birgə fəaliyyətlərin həyata keçirilməsini və mühəndislik mərkəzinin yaradılmasını nəzərdə tuturdu.

 Tədris 

 Ümumi mühəndis 
IMT Atlantik, əsasən, Mədənçilik-Körpüsalma xətti üzrə nəzərdə tutulan ümumi müsabiqə (fransızca: Concours Commun Mines-Ponts) imtahanından keçmiş tələbələrə yönəlmiş unikal ümumi mühəndislik təlim proqramı təklif edir.

 Şagird-mühəndis 
Ali məktəb, Bretan regional hakimiyyət orqanları və Pei-de-la-Luar bölgəsi ilə əməkdaşlıq çərçivəsində iş yerində öyrənmə prinsipi ilə üç şagird-mühəndis təlim proqramı təklif edir. 

 Sənaye sistemlərinin rəqəmsal transformasiyası,
 Proqram təminatı mühəndisliyi,
 Kompüter elmləri, şəbəkələr və telekommunikasiya

Beləki, tələbələr təhsil müddəti boyunca semestrin yarısını şirkətlərdə, yarısını isə ali məktəbdə keçirərək əldə edilən nəzəri biliklərin necə tətbiq edildiyini də öyrənmiş olur.

Ali məktəbdə magistr dərəcəsi üzrə hazırda aşağıdakı ixtisaslaşma və istiqamətlər təklif olunmaqdadır:

 Magistrlər 

 Elmlər magistri (Master of Science)  
 İnformasiya texnologiyaları
 Yol rabitəsi sistemi və şəbəkə mühəndisliyi
 Verilənlər elmi
 Əşyaların interneti üzrə Memarlıq və Mühəndislik
 İstehsal, logistika və satınalmaların idarə edilməsi
 Təchizat zəncirlərinin və nəqliyyatın idarə edilməsi və optimallaşdırılması
 Proses və bioproses mühəndisliyi
 Ətraf mühit və enerji mühəndisliyi üzrə layihə menecmenti
 Nüvə mühəndisliyi
 Qabaqcıl nüvə tullantılarının idarə edilməsi
 Nüvə enerjisi istehsalını və tətbiqi sənaye
 Tətbiqi tibb
 Erasmus Mundus birgə magistr dərəcəsi
 Ətraf mühit və enerjinin idarə edilməsi və mühəndisliyi
 Təhlükəsiz və etibarlı nüvə tətbiqləri
 Magistr dərəcələri
 İnnovasiya menecmenti
 Elektronika, elektrik enerjisi və avtomatlaşdırma
 Kompleks sistem mühəndisliyi
 Fundamental fizika
 İnformasiya texnologiyaları
 Aktuariat
 Proses və bioproses mühəndisliyi
 Kompüter elmləri

 Postmagistr dərəcələri 

 Kibertəhlükəsizlik
 Dəniz və liman sistemlərinin kibertəhlükəsizliyi
 Bulud infrastrukturu və DevOps
 İT Bankçılıq və aktuar qərar qəbuletmə
 Bərpa olunan dəniz enerjiləri

 Doktorantura proqramı 
IMT Atlantik, Bretan və Pei-de-la-Luar bölgələrindəki birgə akkreditasiyalı beş doktorantura məktəbi daxilində 30 doktorantura ixtisasını əhatə edir.

 Akademik reytinq 
Ali məktəb, mövcud olduğu ilk ildən etibarən Fransanın nüfuzlu "L'Etudiant" reytinq siyahısında A+ qrupuna daxil olmuş və bununla da Fransanın ən yaxşı 10 mühəndislik məktəbi arasında yer almışdır. 2025-ci ildə isə 3-cü yerdə qərarlaşmışdır.

Beynəlxalq səviyyədə, IMT Atlantik, 2025-ci il THE (ingiliscə: Times Higher Education) reytinqinə görə dünya universitetləri üzrə 400-lükdə, mühəndislik üzrə isə ilk 200-lükdə yer almaqdadır. IMT Atlantik, ixtisaslaşmada 2025-ci il QS reytinqinə görə ilk 100-lükdədir.

 Kampusları 

 Brest kampusu 
Dəniz sahilində, Pluzanedə yerləşən Brest kampusu 24.14 hektar ərazidə yerləşən Brest-Iruaz texnologiya mərkəzinin bir hissəsidir. Buraya ali məktəbin binaları, idman qurğuları (idman zalları, stadionlar, tennis kortları, ağırlıqqaldırma zalı və rəqs studiyası), restoran, tələbə yataqxanası, inkubator və astronomik rəsədxana daxildir.

 Nant kampusu 
13.15 hektar ərazini əhatə edən kampus, "Atlanpole" texnologiya mərkəzində, Erdr çayının sahilində "Chantrerie" kampusunda yerləşir. Buraya məktəb binaları, idman qurğuları (idman zalları, stadionlar, tennis kortları və ağırlıqqaldırma zalı), restoran, tələbə yataqxanası və akademik inkubator daxildir. Ali məktəbin şəhər mərkəzində də tələbə yataqxanası da var.

 Ren kampusu 
Kampus Seson-Sevinyedə yerləşir. "Orange", "Technicolor" kimi böyük şirkətlərə, eləcə də görüntü emalı, İT şəbəkələri, əşyaların interneti və kibertəhlükəsizlik (Acklio, Broadpeak, Enensys, NexGuard, Kerlink) kimi geniş sahələrdə fəaliyyət göstərən digər əsas şirkətlərin tədqiqat və inkişaf mərkəzlərinə, həmçinin "b<>com" texnoloji tədqiqat institutuna yaxındır. Üçüncü kursda tələbələr "Şəbəkələr", "Beynəlxalq Biznes" və "Biznes və Maliyyə" üzrə də ixtisaslaşa bilər. Kampus məktəb binalarından, tələbə yataqxanasından və inkubatordan ibarətdir.

 İstinadlar